
Nr. 821, datë 11.8.2026

PËR MIRATIMIN E RREGULLORES “PËR KËRKESAT E SHËNDETIT TË KAFSHËVE, CERTIFIKIMIT DHE NJOFTIMIT PËR LËVIZJET E PRODUKTEVE ME ORIGJINË SHTAZORE NGA KAFSHËT TOKËSORE”

Në mbështetje të pikës 4, të nenit 102 të Kushtetutës; të pikës 3, të nenit 166, të pikës 3, të nenit 168 dhe të pikës 5, të nenit 169, të ligjit nr. 41/2025, “Për shëndetin e kafshëve”,

URDHËROJ:

1.  Miratimin e rregullores “Për kërkesat e shëndetit të kafshëve, certifikimit dhe njoftimit për lëvizjet e produkteve me origjinë shtazore nga kafshët tokësore”, sipas tekstit pjesë përbërëse e tij.
2.  Për zbatimin e këtij urdhri ngarkohen, sipas fushës së përgjegjësisë, Drejtoria e Përgjithshme e Zhvillimit në Fushën e Sigurisë Ushqimore, Veterinarisë, Mbrojtjes së Bimëve dhe Peshkimit, Autoriteti Kombëtar i Veterinarisë dhe Mbrojtjes së Bimëve dhe Autoriteti Kombëtar i Ushqimit.
Ky urdhër hyn në fuqi pas botimit në Fletoren Zyrtare dhe zbatohet nga data 1 gusht 2027.

NË MUNGESË DHE ME URDHËR
ZËVENDËSMINISTËR I BUJQËSISË
DHE ZHVILLIMIT RURAL
Tana Kika

RREGULLORE

PËR KËRKESAT E SHËNDETIT TË KAFSHËVE, CERTIFIKIMIT DHE NJOFTIMIT PËR LËVIZJET E PRODUKTEVE ME ORIGJINË SHTAZORE NGA KAFSHËT TOKËSORE

Neni 1
Objekti dhe fusha zbatimit

Ky urdhër plotëson rregullat e përcaktuara në ligjin nr. 41/2025, “Për shëndetin e kafshëve”, në lidhje me lëvizjet e ngarkesave të produkteve me origjinë shtazore nga kafshët tokësore, në lidhje me:
a) detyrimet mbi operatorët për lëvizjet e ngarkesave të produkteve me origjinë shtazore nga kafshët tokësore të prodhuara ose të përpunuara në stabilimente, biznese ushqimore ose zona që i nënshtrohen masave emergjente ose kufizimeve të lëvizjes, siç përmendet në pikën 2, të nenit 166, të ligjit nr. 41/2025, “Për shëndetin e kafshëve”;
b) kërkesat e informacionit për certifikatën e shëndetit të kafshëve të parashikuara në pikën 1, të nenit 167, “duke ju referuar certifikimit të shëndetit të kafshëve”, të ligjit nr. 41/2025, “Për shëndetin e kafshëve”;
c) kërkesat e informacionit për njoftimin paraprak të lëvizjeve të këtyre ngarkesave në shtete të tjera, të parashikuara në pikën 1, të nenit 169 “duke ju referuar njoftimit paraprak” të ligjit nr. 41/2025, “Për shëndetin e kafshëve”;
ç) procedurat e emergjencës për njoftimin paraprak të lëvizjeve së këtyre ngarkesave, të parashikuara në pikën 1, të nenit 169, të ligjit nr. 41/2025, “Për shëndetin e kafshëve”, në rast të ndërprerjeve të energjisë elektrike dhe problematikave të tjera të TRACES.

Neni 2
Detyrimet për operatorët që lëvizin ngarkesat e produkteve me origjinë shtazore

Operatorët lëvizin ngarkesat e produkteve me origjinë shtazore nga kafshët tokësore që i nënshtrohen masave të emergjencës ose kufizimeve të lëvizjes të përmendura në pikën 2, të nenit 166, të ligjit nr. 41/2025, “Për shëndetin e kafshëve”, vetëm nëse:
a) lëvizje të tilla autorizohen nga autoriteti kompetent i vendit të origjinës; dhe
b) ngarkesat përputhen me kushtet për autorizimin e kërkuar në përputhje me shkronjën “a”.

Neni 3
Certifikata e shëndetit të kafshëve për lëvizjen e ngarkesave të produkteve me origjinë shtazore

Përveç informacionit të kërkuar në përputhje me pikën 1, të nenit 168, të ligjit nr. 41/2025, “Për shëndetin e kafshëve”, certifikata e shëndetit të kafshëve duhet të përmbajë dhe informacionin e përcaktuar në shtojcën e këtij urdhri.

Neni 4
Detyrimi i operatorëve për dhënien e informacionit në njoftimin paraprak të lëvizjeve së ngarkesave të produkteve me origjinë shtazore

Përveç informacionit të kërkuar në përputhje me pikën 1, të nenit 168, të ligjit nr. 41/2025, “Për shëndetin e kafshëve”, në njoftimin paraprak, operatorët i japin autoritetit kompetent edhe informacionin e përcaktuar në shtojcë, për çdo ngarkesë të produkteve me origjinë shtazore të përmendura në nenin 1 të këtij urdhri.

Neni 5
Procedurat e emergjencës

Në rast të ndërprerjeve të energjisë elektrike ose problematikave të tjera të TRACES, autoriteti kompetent i vendit të origjinës duhet të përmbushë procedurat e emergjencës për TRACES, në rast të padisponueshmërisë së paplanifikuar ose të planifikuar të Sistemit të Menaxhimit të Informacionit për Kontrollet Zyrtare (IMSOC), për ngarkesat e produkteve me origjinë shtazore të përmendura në nenin 1 të këtij urdhri, të cilat do të lëvizen në një shtet tjetër.

SHTOJCA
Informacioni që duhet të përmbahet në certifikatën shëndetësore të kafshëve që shoqëron lëvizjet e ngarkesave të produkteve me origjinë shtazore nga kafshët tokësore

a) emrin dhe adresën e dërguesit dhe të marrësit;
b) emrin dhe adresën e stabilimentit ose të vendit të dërgimit;
c) emrin dhe adresën e stabilimentit ose të vendit të destinacionit;
ç) një përshkrim të produktit me origjinë shtazore, duke përfshirë: i. kategorinë e produktit, siç përcaktohet në nenin 2 të urdhrit “Për miratimin e rregullores ‘Për parandalimin dhe kontrollin e sëmundjeve të listuara’”:
- mish i freskët “duke specifikuar kategorinë, nëse është e nevojshme”;
- produktet e mishit;
- zorrët;
- qumësht i papërpunuar, kulloshtra dhe produkte me bazë kulloshtre;
- produkte qumështi;
- vezë;
- produkte vezësh;
- produkte të përbëra “që tregojnë përbërës me origjinë shtazore”;
ii. speciet e kafshëve nga të cilat është marrë produkti me origjinë shtazore;
iii. vendi ose rajoni i origjinës së lëndës së parë;
iv. trajtimi/trajtimet që i janë nënshtruar produktit me origjinë shtazore;
v. shënjimit të aplikuar në produktin me origjinë shtazore, kur kërkohet;
vi. vendin dhe datën e prodhimit ose përpunimit të tyre;
d) sasia e produktit me origjinë shtazore;
dh) datën dhe vendin e lëshimit të certifikatës shëndetësore të kafshëve. Emrin, funksionin dhe firmën e veterinerit zyrtar dhe vulën e autoritetit kompetent të vendit të origjinës së ngarkesës;
e) emri i sëmundjes së listuar ose sëmundjes emergjente që shkakton kufizime të lëvizjes në stabilimentin, biznesin ushqimor ose zonën në vendin e dërgimit;
ë) detajet e përputhshmërisë me kushtet për dhënien e autorizimit të përmendur në nenin 2 të këtij urdhri; dhe ose:
i. titullin, numrin, datën dhe datën e botimit në Fletoren Zyrtare të aktit përkatës që përcakton kushtet për dhënien e autorizimit; ose
[bookmark: _GoBack]ii.  referencën e plotë të aktit ose udhëzimit përkatës, të miratuar dhe të bërë publik nga autoriteti kompetent, në të cilin përcaktohen këto kushte.
